Strand-walvis glo aan natuurlike oorsake doodDie boggelrugwalvis wat in Desember 2015 by Strand in Kaapstad uitgespoel het Foto: Terina le Roux Edna Molewa, minister van omgewingsake, het Donderdag die span gelukgewens wat ŉ 13.5 meter lange walviskarkas van 25 ton van Strand in Kaapstad verwyder het. “Dit was vir ons almal ontstellend om dié majestueuse dier uitgespoel op die strand te sien,” het sy gesê. “Ek wil graag ons spanne loof dat hulle vinnig opgetree het om ook die moontlike oorsaak te ondersoek waarom die walvis gestrand het.” Maroela Media het vroeër berig dit was ŉ groot uitdaging om die tamaai vroulike boggelrugwalviskarkas te verwyder. Die proses het Woensdag begin nadat die departement en die stad Kaapstad oor die karkas in kennis gestel is. Zolile Nqayi, woordvoerder vir die departement, het gesê die nodige monsters is ook versamel en sal getoets word. Nqayi het verduidelik ŉ span navorsingtegnici van die departement se Kus- en Oseane-afdeling is na die toneel ontbied. “Gebaseer op voorlopige en beperkte toetse, wil dit voorkom of sy aan natuurlike oorsake gesterf het.” Nqayi het gesê daar is geen tekens dat sy iewers verstrengel geraak of beseer is deur ander diere nie, en daar is geen ooglopende tekens dat sy ŉ skip getref het nie. Dit wil ook voorkom of die walvis nie besig was om ŉ kalfie te soog nie en sy is ŉ ouerige walvis. Verdere toetse word ook op die karkas uitgevoer. Werkers kon Woensdag daarin slaag om die 25 ton-karkas op ŉ insleepvragmotor gelaai te kry, en het Donderdag die vrag gestabiliseer voordat dit na die Vissershok-stortingsterrein vervoer kon word. Die strand bly gesluit vir swemmers, aangesien bloed en olie van die walvis ŉ veiligheidsrisiko inhou.